"วิรไท" ชี้เฟดขึ้นดอกเบี้ยทำค่าเงินสกุลหลักผันผวน
“ผู้ว่าธปท.” ชี้เฟดขึ้นดอกเบี้ยเป็นไปตามคาด แต่คงส่งผลให้ตลาดการเงินและค่าเงินสกุลหลักผันผวน แนะผู้เกี่ยวข้องปิดความเสี่ยงค่าเงิน
17 ธ.ค. 2558

“ผู้ว่าธปท.” ชี้เฟดขึ้นดอกเบี้ยเป็นไปตามคาด แต่คงส่งผลให้ตลาดการเงินและค่าเงินสกุลหลักผันผวน แนะผู้เกี่ยวข้องปิดความเสี่ยงค่าเงิน
นายวิรไท สันติประภพ ผู้ว่าการ ธนาคารแห่งประเทศไทย (ธปท.) เปิดเผยว่า กรณีที่ธนาคารกลางสหรัฐ(เฟด)ปรับขึ้นดอกเบี้ยตลาดได้รับข่าวมาระยะหนึ่งแล้ว จากการที่เฟดได้อธิบายกับตลาดอย่างต่อเนื่องในช่วงที่ผ่านมา และตลาดก็ได้คาดการณ์ไว้ก่อนจะปรับขึ้นแล้วในรอบนี้แล้ว จึงเชื่อว่าการปรับขึ้นดอกเบี้ยของเฟดจะขึ้นอัตราดอกเบี้ยแบบค่อยเป็นค่อยไปคำนึงถึงสภาพเศรษฐกิจโดยรวมของโลก ซึ่งกระทบต่อตลาดจะไม่รุนแรง
อย่างไรก็ดี เงินทุนเคลื่อนย้ายออกจากไทยยังอาจเห็นภาพไม่ชัดเจน แต่ยอมรับว่าการปรับชึ้นอัตราดอกเบี้ยของเฟดในขณะที่ธนาคารกลางของหลายประเทศสำคัญๆ เช่น ยุโรป ญี่ปุ่น จีน ยังส่งสัญญาณการอัดฉีดเม็ดเงินเข้าสู่ระบบ หรือธนาคารกลางอังกฤษที่ส่งสัญญาณจะชะลอการขึ้นดอกเบี้ย หรือยังคงใช้นโยบายการเงินที่ผ่อนคลาย คงจะทำให้เกิดความผันผวนต่ออัตตราแลกเปลี่ยน และอัตราดอกเบี้ยในตลาดพันธบัตรในกลุ่มประเทศเศรษฐกิจเกิดใหม่หรืออิเมอร์จิ้นมาร์เก็ต
"จากภาวะข้างต้นสภาพคล่องที่เพิ่มขึ้นในตลาดการเงินทั่วโลก อาจจะเกิดผลกระทบในแง่อัตราแลกเปลี่ยน ค่าเงินสกุลหลักจะมีความผันผวนมากขึ้น ดังนั้น ภาคธุรกิจควรมีการบริหารความเสี่ยงและปิดความเสี่ยงอัตราแลกเปลี่ยน" นายวิรไทกล่าว